Kolmandaks põhjenduseks detailplaneeringu kehtetuks tunnistamiseks on olemasoleva puurkaevu asukoht  3) "Kaev on ehitatud valele kohale. Liiga lähedale meie piirile. …"  Vastavalt keskkonnaministri 30. jaanuari 1997 määrusele nr 8 "Põhjavee uurimise, kasutamise ja kaitse korra ning puurkaevude projekteerimise, puurimise, konserveerimise ja likvideerimise korra kehtestamine" punktile 1.2 projekteerib ja puurib puurkaevud vastavat litsentsi omav isik, kes selle määruse punkti 1.3 kohaselt peab puurkaevu asukoha valikut põhjendama tehniliste ja majanduslike arvutustega, piirkonna kehtivate planeeringutega, geoloogilis-hüdroloogiliste tingimustega ja  sanitaarkaitseala kehtestamise võimalikkusega ning punkti 1.4 kohaselt arvestama ka olemasolevate puurkaevude mõjuraadiustega. Keskkonnaministri 19. detsembri 1996 määruse nr 61 "Veehaarde sanitaarkaitseala moodustamise ja projekteerimise korra kehtestamine" punkt 4.1 kehtestab, et kinnisasja omanikule vajaliku kaevu asukoht peab olema võimalike reostusallikate (kogumiskaevud, käimlad, prügikastid, väetise- ja sõnnikuhoidlad, õlimahutid, kanaliseerimata saunad jne.) suhtes põhjaveevoolu suunas (järgib  üldjoontes maapinna kallakust) ülesvoolu ja neist krundi piires võimalikult kaugemal (mitte vähem kui 10 m).  OÜ Saare Kaev (põhjavee uuringu litsents nr 150) poolt on KWG Grupp OÜ-le 2007. aastal, juba enne detailplaneeringu algatamist, välja antud Unguma küla Kardoni maaüksusel paikneva puurkaevu pass nr 549. Keskkonnateenistus on 21.05.2007 kirjaga nr 40-6-2/27899 määranud nõude kindlustada 10 m raadiuses puurkaevule kehtestatavate hooldusnõuete täitmine. Rajatud puurkaev oli ette nähtud kinnistu  varustamiseks majandus ja joogiveega ja selle projekteerimisel ja ehitamisel ei arvestatud, et kavandatakse majutusteenust. Kehtestatud detailplaneeringu kohaselt on kavandatavat puhkekompleksi teenindava puurkaevu asukoht, tagamaks vastavus põhjavee kasutamist reguleerivate õigusaktide nõuetele, erinev olemasoleva puurkaevu asukohast. Volikogul ei ole põhjust kahelda keskkonnateenistuse ega puurkaevude rajamiseks litsentsi omava isiku pädevuses.